Somorjai báró Lukachich Géza, szül. "Lukachich Géza Ákos Dezső", tévesen olykor "Lukacsics" (Kassa, 1865. március 29. – Budapest, 1943. december 25.) császári és királyi altábornagy, katona szakíró. Az első világháborúban kezdetben Szerbiában, majd az olasz fronton harcolt. Az isonzói fronton volt parancsnok és a Monte San Gabrielénél a 20. honvéd gyaloghadosztállyal jelentős sikereket ért el (1917 szeptember-október). Ezért megkapta a tiszti arany Vitézségi Érmét. 1918-ban négy napig Budapest katonai parancsnoka volt.